Viskupič, Jozef, poslanec NR SR (2014-12-04):
Ďakujem, pani podpredsedníčka. Dovoľujem si predložiť návrh zákona, ktorý predkladám spolu s pánom Jozefom Kollárom. A cieľom nášho návrhu zákona je odstrániť nedostatky rokovacieho poriadku Národnej rady, na ktoré aj terajšieho predsedu, alebo už terajšieho nie, predchádzajúceho predsedu Národnej rady upozornil prezident Európskej centrálnej banky. Jedná sa o to, že nedostatky spočívajú v absencii úpravy niektorých záležitostí súvisiacich s členstvom Slovenskej republiky v Európskej únii, a to hlavne pri prijímaní návrhov zákonov predkladaných poslancami Národnej rady alebo výbormi Národnej rady. A na tento fakt nás opakovane, myslím si, že tri- alebo štyrikrát upozorňovala aj Európska centrálna banka vo svojom stanovisku. Podľa primárneho práva Únie, ktoré je pre Slovenskú republiky záväzné, podliehajú niektoré návrhy zákonov tzv. povinným konzultáciám. Tieto konzultácie sa v závislosti od problematiky, ktorú daný návrh zákona rieši, uskutočňujú s príslušnou inštitúciou Európskej únie. Povinným konzultáciám s Európskou centrálnou bankou podľa čl. 127 ods. 4 Zmluvy o fungovaní Európskej únie podliehajú návrhy právnych predpisov členských štátov v EÚ v oblasti pôsobnosti Európskej centrálnej banky, teda predovšetkým v oblasti meny, eura, platobných prostriedkov, národných centrálnych bánk, vybraných druhov štatistiky v oblasti platobného styku, vrátane platobných a zúčtovacích systémov a v oblasti platných pravidiel pre banky a iné finančné inštitúcie, pokiaľ v podstate ovplyvňujú stabilitu finančných inštitúcií a finančných trhov. Povinným konzultáciám s Európskou komisiou podliehajú návrhy zákonov, ktoré sú aj technickými predpismi. Povedané jednoducho, máme stanovený systém, kedy exekutíva, ak prináša nejaký legislatívny návrh do oblasti fungovania meny eura, alebo ak sa to týka platobných prostriedkov, alebo centrálnej banky, máme ustanovený mechanizmus povinnej konzultácie, alebo nemáme tento mechanizmus, ak sa dotýka priamo legislatívnych návrhov poslancov alebo výborov Národnej rady. Centrálna banka od nás vyžaduje úpravu. Toto sme konzultovali aj so samotnou centrálnou bankou, dokonca niekoľkokrát s predchádzajúcim vedením parlamentu a dokonca aj s ministerstvom financií. A táto úprava je žiaduca, pretože sa dotýka dôležitého bodu, a to je fungovania eura, respektíve fungovania Slovenskej republiky v eurozóne. Čiže chceme zaviesť, aby bol umožnený tzv. konzultačný postup o takých návrhoch zákona, ktoré podľa práva Európskej únie podliehajú povinnej konzultácii s inštitúciami Únie, vrátane podaných pozmeňujúcich návrhov, či už vo výboroch alebo priamo v pléne. A po druhé, chceme zabezpečiť, aby Národná rada, respektíve poslanci a výbory Národnej rady dostali k svojmu legislatívnemu zámeru stanovisko príslušnej inštitúcie Európskej únie, v tomto prípade hlavne Európskej centrálnej banky k nimi predkladaným návrhom. Predkladaný návrh nezakladá žiadne vplyvy na rozpočet verejnej správy a bolo by dobré zosúladiť tento bod s právom Európskej únie, aby sme neboli ako Národná rada atakovaní listami z predsedníctva Európskej centrálnej banky. Preto vás si dovolím aj požiadať o podporu tohto návrhu. Ďakujem.